Det Økonomiske og Sociale Udvalgs udtalelse om »Kommissionens forslag til Rådets direktiv om begrænsning af nitrogenoxidemissionerne (NOx) fra civile subsoniske jetfly« (98/C 214/03)

Rådet for Den Europæiske Union besluttede den 13. februar 1998 under henvisning til EF-traktatens artikel 84, stk. 2, at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektionen for Miljø-, Sundheds- og Forbrugerspørgsmål, som udpegede José Gafo Fernández til ordfører og Turid Ström og Georgios Tsirimokos til medordførere. Sektionen vedtog sin udtalelse den 31. marts 1998.

Det Økonomiske og Sociale Udvalg vedtog på sin 354. plenarforsamling af 29. og 30. april 1998, mødet den 29. april 1998, med 119 stemmer for, 2 imod og 2 hverken for eller imod, følgende udtalelse.

1. Indledning

1.1. Det foreliggende direktivforslag sigter mod at bremse stigningen i NOx-emissionerne fra subsoniske jetfly i et forsøg på at opveje den forventede store vækst i flytrafikken i de kommende år gennem en forbedring af emissionspræstationen for de nye motorer, som flyene i EU's luftflåde udstyres med.

1.2. Derfor fastsættes nye grænser for NOx-emissionerne fra flymotorer med udgangspunkt i to forskellige reaktionseffekt-niveauer. Desuden skal medlemsstaterne indføre et nyregistreringsforbud for fly, der er udstyret med motorer, som ikke opfylder direktivets bestemmelser.

1.3. For at give flyindustrien og flyselskaberne tilstrækkelig tid til at tilpasse sig de nye bestemmelser fastsættes følgende to tidsfrister. Dels den 31. december 1999, hvorefter de nye motorer, der konstrueres, skal overholde de nye emissionsniveauer, dels den 31. december 2007, hvorefter flyene ikke må udstyres med motorer, hvis første produktionsmodel er fremstillet før dette direktivs ikrafttræden.

1.4. Forbuddet gælder kun fly, der indregistreres i et EU-land, og påvirker således ikke trafikken med fly, der udgår fra og er indregistreret i tredjelande, og som overflyver eller lander i EU.

1.5. Kommissionens forslag følger henstillingen fra det tredje møde i Udvalget for Miljøbeskyttelse i forbindelse med Luftfart (CAEP/3), som indgår i Organisationen for International Civil Luftfart (ICAO).

2. Generelle bemærkninger

2.1. ØSU godkender det foreliggende direktivforslag, som skal bidrage til at forbedre miljøet, både hvad angår ozondannelsen i den øvre troposfære og nedbringelsen af drivhusgasemissionerne (forårsaget af N2O).

2.2. Da forslaget vedrører N2O-emissionerne, som netop indvirker på ozondannelsen, bør der efter ØSU's mening henvises til foranstaltningens betydning for opfyldelsen af de forpligtelser, der blev indgået på Kyoto-konferencen.

2.3. ØSU er indforstået med, at traktatens artikel 84 sædvanligvis anvendes som retsgrundlag for EU's transportpolitik, men så gerne, at der subsidiært henvises til artikel 130 S, eftersom det egentlige mål med dette direktiv er beskyttelsen af miljøet.

2.4. ØSU ville også have sat pris på, at direktivets betragtninger havde indeholdt en mere udførlig omtale af sammenhængen mellem denne foranstaltning og direktiv 92/14/EØF (begrænsning af flystøj).

2.5. Endelig mener ØSU, at der i direktivets betragtninger udtrykkeligt bør henvises til dets anvendelse i landene i Det Europæiske Økonomiske Samarbejdsområde og ansøgerlandene.

3. Særlige bemærkninger

3.1. ØSU foreslår, at der indføjes en ny betragtning med følgende ordlyd:

»denne foranstaltning vil bidrage til at nedbringe drivhusgasemissionerne, som er et af de mål, der blev indgået aftale om i Kyoto med henblik på et højt miljøbeskyttelsesniveau som fastsat i traktatens artikel 130 S, og forslaget vil medvirke til at få ICAO til at indføre samme bestemmelser med bindende virkning;«.

3.2. ØSU foreslår, at der indføjes en ny betragtning med følgende ordlyd:

»landene i Det Europæiske Økonomiske Samarbejdsområde og de lande, der søger om medlemskab af Den Europæiske Union, bør snarest muligt indføre bestemmelserne i det foreliggende direktiv;«.

Bruxelles, den 29. april 1998.

Tom JENKINS

Formand for Det Økonomiske og Sociale Udvalg